
Prof. univ. dr. Dragoș Iliescu, cadru didactic în cadrul Facultății de Psihologie și Științele Educației a Universității din București, va prelua, începând cu 1 ianuarie 2021, poziția de redactor-șef al European Journal of Psychological Assessment (EJPA). Publicație oficială a European Association of Psychological Assessment, EJPA reprezintă cea mai importantă revistă europeană în acest domeniu și a doua la nivel mondial.
EJPA publică șase numere pe an în format tipărit și online. Revista este indexată în Web of Science, fiind cotată la ultima evaluare cu un factor de impact de 1.978 (5-year Impact Factor: 2.258). 
Profesorul Iliescu preia această poziție de la prof. univ. dr. Samuel Greiff, cadru didactic în cadrul Universității din Luxemburg, și va conduce revista pentru următorii patru ani. Mai multe detalii despre EJPA pot fi găsite aici.
Prof. univ. dr. Dragoș Iliescu este un proeminent specialist în psihologie organizațională și măsurare psihologică, precum și în aria psihologiei aplicate, în special în evaluarea psihologică și comportamentală, psihologia muncii și psihologia consumatorului, cu o solidă activitate academică și experiență practică. 
Cu o largă recunoaștere în comunitatea internațională de specialitate, specialistul este autor și coautor a peste 80 de lucrări publicate în jurnale și cărți de specialitate și de asemenea autor și coautor a peste 70 de lucrări prezentate la conferințe științifice internaționale.
A avut activități intensive de consultanță în sute de proiecte în cursul ultimilor 15 ani, în principal concentrat pe proiecte de resurse umane. Are o experiență serioasă și ca antreprenor.
Este actualul președinte al Asociația de Psihologie Industrială și Organizațională, precum  și membru al altor asociații profesionale internaționale precum Society for Industrial-Organizațional Psychology, European Association for Work and Organizațional Psychology, International Association of Applied Psychology și International Society for the Scientific Study of Subjectivity.
